CELEX: 52018PC0565
Language: da
Date: 2018-08-02
Title: Forslag til RÅDETS AFGØRELSE om den holdning, der skal indtages på Den Europæiske Unions vegne på mødet med deltagerne i arrangementet vedrørende offentligt støttede eksportkreditter

EUROPA-KOMMISSIONEN
            Bruxelles, den 2.8.2018
            COM(2018) 565 final
            2018/0297(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne på mødet med deltagerne i arrangementet vedrørende offentligt støttede eksportkreditter
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om den holdning, der skal indtages på Unionens vegne på mødet med deltagerne i arrangementet vedrørende offentligt støttede eksportkreditter ("mødet med deltagerne") i forbindelse med den påtænkte vedtagelse af en afgørelse om Tyrkiets anmodning om at blive deltager i arrangementet vedrørende offentligt støttede eksportkreditter ("arrangementet") under Organisationen for Økonomisk Samarbejde og Udvikling ("OECD").
            
            
               2.Baggrund for forslaget
            
            
               2.1.Arrangementet vedrørende offentligt støttede eksportkreditter
            
            
               Arrangementet er en gentlemanaftale mellem EU, USA, Canada, Japan, Korea, Norge, Schweiz, Australien og New Zealand, som har til formål at fastlægge en ramme for en ordnet anvendelse af offentligt støttede eksportkreditter. I praksis vil det sige at skabe lige vilkår (hvorved konkurrencen er baseret på prisen og kvaliteten af de eksporterede varer og ikke på de finansielle betingelser, der stilles) og at arbejde på at fjerne støtte og handelsforvridninger i forbindelse med offentligt støttede eksportkreditter. Arrangementet, der trådte i kraft i april 1978, er af ubegrænset varighed, og er, selv om OECD's sekretariat yder administrativ bistand hertil, ikke et OECD-dokument
                  1
               . 
            
            
               Arrangementet ajourføres regelmæssigt for at tage hensyn til nye tekniske og politiske udviklinger, der berører eksportkreditter i forskellige sektorer. Arrangementet er blevet gennemført ved Europa-Parlamentets og Rådets forordning (EU) nr. 1233/2011 og er dermed gjort juridisk bindende i EU
                  2
               
                  3
               . Der indarbejdes ajourføringer i EU-lovgivningen ved delegerede retsakter i henhold til nævnte forordnings artikel 2. 
            
            
               2.2.Mødet med deltagerne i arrangementet vedrørende offentligt støttede eksportkreditter
            
            
               I henhold til arrangementets artikel 67 "tager deltagerne jævnligt den måde, hvorpå arrangementet fungerer, op til revision. Som led i revisionen gennemgår deltagerne bl.a. underretningsprocedurerne, gennemførelsen og anvendelsen af DDR-systemet, reglerne og procedurerne for bunden bistand, spørgsmål vedrørende matching, tidligere indgåede forpligtelser og mulighederne for udvidet deltagelse i arrangementet".
            
            
               Europa-Kommissionen repræsenterer Unionen på mødet med deltagerne, hvor der træffes afgørelser om alle former for ændringer af arrangementet ved konsensus. Unionens holdning vedtages af Rådet og drøftes med medlemsstaternes repræsentanter i arbejdsgruppen vedrørende eksportkreditter
                  4
               .
            
            
               2.3.Den påtænkte retsakt, som skal vedtages på mødet med deltagerne i arrangementet vedrørende offentligt støttede eksportkreditter
            
            
               Det fremgår artikel 3 i arrangementet, at "Andre, både medlemmer af OECD og ikke-medlemmer, af de nuværende deltagere kan opfordres til at blive deltagere". Tyrkiet har været medlem af OECD siden 2. august 1961.
            
            
               Ved skrivelse af 20. september 2017 til formanden for mødet med deltagerne i arrangementet anmodede Tyrkiet om at blive deltager i arrangementet.
            
            
               Tyrkiets anmodning blev drøftet på mødet med deltagerne under en fortrolig samling den 15. november 2017. Der blev ikke truffet nogen beslutning, da deltagerne, herunder EU, ikke havde fastlagt en holdning til spørgsmålet.
            
            
               I ugen fra den 12. november 2018 skal der på mødet med deltagerne i arrangementet vedtages en afgørelse vedrørende denne anmodning fra Tyrkiet ("den påtænkte retsakt").
            
            
               Den påtænkte retsakt vil blive bindende for parterne i henhold til arrangementets artikel 67. 
            
            
               3.Den holdning, der skal indtages på Unionens vegne
            
            
               Tyrkiet har været observatør i arrangementet siden 2006. 
            
            
               Tyrkiet er allerede forpligtet til at overholde EU's lovgivning om offentligt støttede eksportkreditter i henhold til artikel 12 i toldunionsaftalen mellem EU og Tyrkiet, hvoraf det fremgår, at:
            
         
         
            
               "Tyrkiet skal i forhold til lande, som ikke er medlemmer af Fællesskabet, anvende bestemmelser og gennemførelsesforanstaltninger, som i alt væsentligt svarer til dem inden for rammerne af EU's handelspolitik, der er omhandlet i følgende forordninger: [...] — Rådets afgørelse 93/112/EØF (offentligt støttede eksportkreditter)
                  5
               ".
            
            
               Rådets afgørelse 93/112/EØF er nu blevet erstattet af forordning (EU) nr. 1233/2011, og selv om Tyrkiet ikke fuldt ud har tilpasset sig EU's lovgivning om eksportkreditter (som anført i 2016-rapporten om Tyrkiet
                  6
               ), vil Tyrkiets tiltrædelse som deltager i OECD-arrangementet øge presset på Tyrkiet for at overholde disse regler. Da reglerne om offentligt støttede eksportkreditter vedtages ved konsensus på mødet mellem deltagerne i arrangementet, vil Tyrkiet inddrages fuldt ud i beslutningsprocessen, når det bliver deltager. 
            
            
               Endelig er Tyrkiet medlem af den internationale arbejdsgruppe om eksportkreditter, der blev oprettet i 2012 for at forhandle om nye regler om eksportkreditter med deltagelse af nye økonomier udenfor OECD, hvor Tyrkiet har deltaget aktivt og har bakket op om EU's holdning.
            
            
               Derfor bør Tyrkiets anmodning om at blive deltager i arrangementet støttes.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet vedtage afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  7
               .
            
            
               4.1.2.Anvendelse på det foreliggende tilfælde
            
            
               Den retsakt, som skal vedtages på mødet med deltagerne, er en retsakt, der har retsvirkninger. Den påtænkte retsakt vil kunne få afgørende indflydelse på indholdet af EU-retten i henhold til artikel 2 i Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF, hvori det hedder: "Kommissionen vedtager delegerede retsakter i overensstemmelse med artikel 3 vedrørende ændring af bilag II som følge af ændringer af retningslinjerne, hvorom deltagerne i arrangementet er nået til enighed".
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal afgørelsen, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Anvendelse på det foreliggende tilfælde
            
            
               Målet med og indholdet af den påtænkte retsakt vedrører den fælles handelspolitik. Det materielle retsgrundlag for den foreslåede afgørelse er derfor artikel 207.
            
            
               4.3.Konklusion
            
            
               Retsgrundlaget for den foreslåede retsakt bør være artikel 207 sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
         
         
            
               Da retsakten, der vedtages på mødet med deltagerne, ændrer arrangementet, bør retsakten offentliggøres i Den Europæiske Unions Tidende efter vedtagelsen.
            
            
               2018/0297 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne på mødet med deltagerne i arrangementet vedrørende offentligt støttede eksportkreditter
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Arrangementet om offentlige støttede eksportkreditter ("arrangementet") er blevet gennemført ved Europa-Parlamentets og Rådets forordning (EU) nr. 1233/2011
                  8
               
                  9
                og dermed gjort juridisk bindende i Unionen. 
            
            
               (2)I henhold til artikel 3 i arrangementet kan der på mødet med deltagerne i arrangementet vedtages en afgørelse om at opfordre andre OECD-medlemmer til at blive deltagere i arrangementet.
            
            
               (3)Den 20. september 2017 bekendtgjorde Tyrkiet sin hensigt om at blive deltager i arrangementet.
            
            
               (4)På det 140. møde med deltagerne i arrangementet i ugen fra den 12. november 2018 skal der vedtages en afgørelse vedrørende anmodningen fra Tyrkiet om at blive deltager i arrangementet.
            
            
               (5)Det er hensigtsmæssigt at fastlægge den holdning, der skal indtages på Unionens vegne på mødet med deltagerne i arrangementet, da den påtænkte afgørelse vil kunne få afgørende indflydelse på indholdet af EU-retten i medfør af artikel 2 i forordning (EU) nr. 1233/2011 —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på det 140. møde med deltagerne i arrangementet vedrørende offentligt støttede eksportkreditter, er at godkende Tyrkiets anmodning om at blive deltager i arrangementet vedrørende offentligt støttede eksportkreditter.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
         
         
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Som defineret i artikel 5 i OECD-konventionen. 
               
               
                  
                     (2)
                  
                        Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF (EUT L 326 af 8.12.2011, s. 45).
               
               
                  
                     (3)
                  
                        Tidligere udgaver af OECD-arrangementet er allerede blevet gennemført i EU-retten ved afgørelser truffet af Rådet. 
               
               
                  
                     (4)
                  
                        Rådets afgørelse om oprettelse af en arbejdsgruppe til koordinering af politikken med hensyn til kreditforsikringer, kreditgarantier og finansielle kreditter (EFT 66 af 27.10.1960, s. 1339).
               
               
                  
                     (5)
                  
                        EFT L 44 af 22.2.1993, s. 1.
               
               
                  
                     (6)
                  
                        SWD (2016)366 final.
               
               
                  
                     (7)
                  
                        Domstolens dom af 7. oktober 2014, Tyskland mod Rådet, C-399/12, ECLI: EU: C: 2014: 2258, præmis 61 og 64. 
               
               
                  
                     (8)
                  
                        Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF (EUT L 326 af 8.12.2011, s. 45).
               
               
                  
                     (9)
                  
                        Tidligere udgaver af OECD-arrangementet er allerede blevet gennemført i EU-retten ved afgørelser truffet af Rådet.